ગાંધીનગર, 3 જાન્યુઆરી: રાજ્યના નાણામંત્રી સૌરભ પટેલે જણાવ્યું છે કે, ગુજરાત તેના સર્વાંગી વિકાસ બળથી વૈશ્વિક હેલ્થકેર હબ બનવા સક્ષમ છે. રાજ્યના મુખ્યમંત્રી આનંદીબેન પટેલના કર્મઠ નેતૃત્વમાં ગુજરાત દેશભરમાં ફાર્માસ્યુટિકલ ઉદ્યોગ ક્ષેત્રે અગ્રેસર છે ત્યારે રાજ્યમાં હેલ્થકેર માટે શ્રેષ્ઠ વૈશ્વિક તક રહેલી છે તેમ પણ મંત્રી પટેલે જણાવ્યું હતું. સાતમી વાઇબ્રન્ટ ગુજરાત સમિટનું નેતૃત્વ ગુજરાતના મુખ્યમંત્રી આનંદીબેન પટેલ કરશે અને તેનું ઉદ્દઘાટન પ્રધાનમંત્રી નરેન્દ્ર મોદી કરશે તેમ જણાવી નાણામંત્રીએ ઉમેર્યુ હતું કે, ગુજરાત સરકારનો આરોગ્ય અને પરિવાર કલ્યાણ વિભાગ, નોલેજ પાર્ટનર તરીકે કેપીએમજી અને નેશનલ પાર્ટનર તરીકે સીઆઇઆઇના સહયોગથી ‘હેલ્થ ફોર ઓલઃ લિવરેજીંગ ટેકનોલોજી, ઇનોવેશન્સ એન્ડ ઇનેબ્લર્સ' વિષય ઉપર બિઝનેસ સેમીનારનું આ સમીટ દરમિયાન આયોજન કરાશે જેમાં દેશ વિદેશના તજજ્ઞો ઉપસ્થિત રહેશે.